**Peter Bárdy** (\* 1. apríl 1977, Žilina) je slovenský novinár, komentátor a šéfredaktor spravodajského webu *Aktuality.sk*. Pôsobil aj ako šéfredaktor týždenníka *Život*. Víťaz kategórie debutant roka ankety Panta Rhei Awards 2021, Cena knižnej múzy.

Životopis
---------

Narodil sa v Žiline. Je absolventom Gymnázia Hlinská v rodnom meste. Študoval publicistiku na Univerzite Mateja Bela v Banskej Bystrici.

V médiách začal pracovať v polovici 90. rokov. Pracoval v rádiu Frontinus, v Žilinskom večerníku (redaktor, šéfredaktor), v Novom Čase, s Palom Rýpalom robil v žilinskom časopise Reportér, v týždenníku LIVE atď. Spolupracoval s denníkmi a tlačovými agentúrami.

V roku 2008 nastúpil na pozíciu šéfredaktora spravodajského webu *Aktuality.sk*. V roku 2015 prebudovali redakciu, pričom dnes sú Aktuality.sk známe predovšetkým vďaka investigatívnej žurnalistike, komentárom a kauzám.

Po vražde investigatívneho novinára Jána Kuciaka sa zúčastnil viacerých medzinárodných aj domácich konferencií týkajúcich sa slobody tlače.

V minulosti bol členom Ultras Žilina – fanúšikom futbalového klubu MŠK Žilina. Dodnes sa hlási k fanúšikom tohto tímu.

Tvorba
------

V 90. rokoch sa venoval spravodajstvu z regiónov, predovšetkým zo Žiliny a Žilinského kraja. Postupne začal publikovať články týkajúce sa kriminality a organizovaného zločinu. Neskôr začal komentovať spoločenské a politické dianie.

V pozícii šéfredaktora Aktuality.sk stál pri vytvorení investigatívneho tímu, ktorého členom bol aj zavraždený Ján Kuciak. Po vražde Kuciaka (21. február 2018 vo Veľkej Mači) Aktuality.sk rozšírili svoj záber v oblasti investigatívnej žurnalistiky.

V októbri 2021 vydalo vydavateľstvo Ringier Axel Springer SK knižnú prvotinu Petra Bárdyho „*Obyčajný Matovič. Homo vulgaris*". Knižný debut šéfredaktora Aktuality.sk je pokusom o sondu do sveta antipolitika a populistu, ktorý samého seba označil za homo vulgaris – človeka obyčajného a na „obyčajnosti" postavil svoju komunikačnú stratégiu. Peter Bárdy sa pokúša nájsť odpoveď na to, ako a prečo práve Matovič presvedčil obyčajných ľudí – voličov Smeru, že éra „našich ľudí" musí dostať stopku. Analyzuje, čo všetko prispelo k tomu, že Matovičova stávka na jednu kartu vyšla.

V ankete Panta Rhei Awards 2021, Cena knižnej múzy, sa stal víťazom kategórie debutant roka.

V roku 2023 vyšla Bárdymu kniha *Fico: Posadnutý mocou*, ktorá prostredníctvom svedectiev približne troch desiatok bývalých politických kolegov, partnerov aj oponentov Roberta Fica mapuje vzostupy a pády politického lídra reprezentujúceho špecifický fenomén v novodobých slovenských dejinách. „Analyzuje konkrétne kroky a skúma motiváciu muža, ktorý sa cestou na úrad vlády zmenil z tvrdo pracujúceho a načúvajúceho profesionála na stroj posadnutý mocou."

Knižné publikácie
-----------------

* BÁRDY, Peter. *Obyčajný Matovič : homo vulgaris*. 1. vyd. Bratislava : Ringier Axel Springer Media, 2021. 255 s. ISBN 978-80-89854-23-3.
* BÁRDY, Peter. *Fico : Posadnutý mocou*. 1. vyd. Bratislava : Ringier Slovakia Media, 2023. 320 s. ISBN 978-80-974488-7-5.

Referencie
----------

1. ↑  MediaHub.sk. Šéfredaktor Aktuality.sk Peter Bárdy bol poverený vedením redakcie týždenníka Život. *Bratislavský večerník*, 2017-05-23. Dostupné online [cit. 2023-09-06].
2. ↑  VAGOVIČ, Marek. NA SCÉNE s Petrom Bárdym: Z Prievidze sme museli utekať. Skíni nám kopali do áut. *Aktuality.sk* (Bratislava: Ringier Axel Springer Slovakia), 2021-11-21. Dostupné online [cit. 2023-09-06].
3. ↑   *Panta Rhei Awards : Víťazi : 2021 : Slovenský knižný debutant roka 2021* [online]. Panta Rhei, [cit. 2023-09-06]. Dostupné online.
4. ↑   Fico – Posadnutý mocou. Nová kniha Petra Bárdyho. *Aktuality.sk* (Bratislava: Ringier Axel Springer Slovakia), 2023-08-14. Dostupné online [cit. 2023-09-18].

Externé odkazy
--------------

* Peter Bárdy – články autora na portáli Aktuality.sk

Autoritné údaje: * NK ČR: ola20241215759
* VIAF: 660163411724100360001